উল্লেখ্য, পর্যবেক্ষকদের অনেকে বলছেন, বাংলাভাষী মুসলমানরা ভারতের সাম্প্রতিক রাজনীতিতে দাবার ঘুঁটি হয়ে উঠেছে। আগেও কমবেশি ছিল, কিন্তু আসামের পথ দেখানোর পরে এখন সারা ভারতে বিশেষ করে বিজেপি’র মধ্যে ‘বাংলাদেশি’ নামে বাংলাভাষীদের বিষয়ে খেদাও ধরনের একটা প্রতিযোগিতা তৈরি হয়েছে। এমনকি রাজস্থানের স্বরাষ্ট্রমন্ত্রী গুলাব চন্দ্র কাটারিয়া ইতিমধ্যে তার রাজ্যে সিটিজেন লিস্ট করা শুরু করে দিয়েছেন। রাজস্থানের ঘোষিত লক্ষ্য হচ্ছে, ‘রাজ্যে যেসব বিশ্বাসঘাতক ঘোরাঘুরি করছে, তাদের যাতে সহজে শনাক্ত করা যায়।’ এনডিটিভি’র ওই খবরে বলা হয়, আসামের সিটিজেন লিস্ট একটা বিরাট বিতর্ক তৈরি করেছে। মমতা ব্যানার্জি যিনি একদা ‘বাংলাদেশি অনুপ্রবেশকারীদের’ বিরুদ্ধে ব্যবস্থা নেয়ার দাবি তুলে লোকসভার আসন থেকে পদত্যাগ করেছিলেন। সেই মমতা এখন সিটিজেন লিস্ট দিয়ে জনগণকে বিভক্ত করা এবং রাজনৈতিক উদ্দেশ্য চরিতার্থ করার অভিযোগ তুলছেন বিজেপি’র বিরুদ্ধে। মমতার সমালোচনা করে বিজেপি বস অমিত শাহ সাফ বলেছেন, এই অনুশীলনের লক্ষ্য হলো অবৈধ বাংলাদেশিদের ছুড়ে ফেলা। আর কেবল বিজেপি সরকারেরই সেই সাহস আছে যে ওই অনুশীলনের দাড়ি কমা শেষ না করা পর্যন্ত তারা থামবে না। এ বিষয়ে কংগ্রেস বলেছে, তারা এজন্য উদ্বিগ্ন যে, এনআরসি ইস্যুকে এতটাই খারাপভাবে পরিচালনা করা হয়েছে, সেখানে ধর্ম পরিচয়টাকেই বড় করে তোলা হয়েছে। কংগ্রেস নেতা পবন খেরা বলেছেন, যে ধরনের রাজনৈতিক মেরুকরণ করা হয়েছে এবং তা যেভাবে খেলিয়ে তোলা হচ্ছে তাতে কংগ্রেস শঙ্কিত।